MORE ปัดทำราคาหุ้นต่ำ เอื้อเพิ่มทุนพีพี “อมฤทธิ์” ย้ำเดินหน้าตามแผน
MORE แจงทุกข้อสงสัยของ ก.ล.ต. โต้ข้อครหาทำเกมหุ้นกดราคาหุ้นต่ำ เอื้อเพิ่มทุน PP ให้ “อมฤทธิ์ กล่อมจิตเจริญ” ยันเดินหน้าตามแผน
MORE แจงทุกข้อสงสัยของ ก.ล.ต. โต้ข้อครหาทำเกมหุ้นกดราคาหุ้นต่ำ เอื้อเพิ่มทุน PP ให้ “อมฤทธิ์ กล่อมจิตเจริญ” ยันเดินหน้าตามแผน
22 พ.ย. 2565

บริษัท มอร์ รีเทิร์น จำกัด (มหาชน) หรือ MORE ออกหนังสือชี้แจงข้อซักถามของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เกี่ยวกับข้อเท็จจริงและผลกระทบจากเหตุการณ์การซื้อขายหุ้น MORE ที่ผิดปกติในช่วงวันที่ 10-11 พ.ย.65 และการชำระราคาหุ้น รวมทั้งความสมเหตุสมผลของการออกหุ้นเพิ่มทุนเพื่อเสนอขายต่อบุคคลในวงจำกัด (PP) ให้กับ นายอมฤทธิ์ กล่อมจิตเจริญ ประธานเจ้าหน้าที่บริหารบริษัท จำนวน 300 ล้านหุ้น และการขอผ่อนผันการทำคำเสนอซื้อหลักทรัพย์ทั้งหมดโดยอาศัยมติที่ประชุมของผู้ถือหุ้น (whitewash)
1.การกำหนดราคาขายหุ้นเพิ่มทุน PP ให้นายอมฤทธิ์ตามราคาตลาดแม้ว่าราคาหุ้นผันผวนมาตลอดนั้น เนื่องจากตั้งแต่ช่วงต้นเดือน ก.ค.65 จนถึงวันที่ 11 ส.ค.ที่คณะกรรมการมีมติ ราคาหุ้น MORE อยู่ในช่วง 1.80-1.90 บาท/หุ้น และมีแนวโน้มสูงขึ้น จากข่าวที่บริษัทเป็นผู้ถือลิขสิทธิ์และจัดงาน Rolling Loud ในประเทศไทยอย่างเป็นทางการเป็นเวลา 5 ปี ขณะที่ราคาหุ้น MORE เฉลี่ย 7 วันย้อนหลังก่อนมีมติอยู่ที่ 2.28 บาท/หุ้น คณะกรรมการจึงเห็นว่าการกำหนดราคาชัดเจนช่วงนั้นจึงไม่เหมาะสม จึงเลือกการกำหนดเสนอขายด้วยราคาตลาด
2.ประเด็นข่าวที่ระบุว่าการที่บริษัทกำหนดราคาเสนอขายหุ้นเพิ่มทุน PP ให้นายอมฤทธิ์ด้วยราคาตลาดทำให้เกิดเหตุการณ์ในวันที่ 10-11 พ.ย.ดึงราคาหุ้นให้ต่ำลงเพื่อให้นายอมฤทธิ์ใช้สิทธิเพิ่มทุนในราคาต่ำนั้น นายอมฤทธิ์ ยืนยันว่าไม่ได้ขายหุ้นที่ถืออยู่เลย ยังถือหุ้น MORE เป็นอันดับ 1 มากกว่า 1,500 ล้านหุ้น ดังนั้นถ้าราคาหุ้นลดลง 1 บาทแม้จะใช้สิทธิซื้อหุ้น PP ได้ถูกลง 300 ล้านบาท แต่มูลค่าของหุ้นที่ถืออยู่จะลดลงมากกว่า 1,500 ล้านบาท อีกทั้งในวันเกิดเหตุการเพิ่มทุน PP ก็ยังไม่ได้รับอนุมัติจากผู้ถือหุ้น จะทำให้เกิดเหตุการณ์ในเวลานี้ทำไม เพื่ออะไร เพราะไม่ได้ส่งผลดีกับตนเลยทั้งในฐานะผู้บริหารและในฐานะผู้ถือหุ้น
3.ประเด็นที่ว่าบริษัทได้รับเงินจากการใช้สิทธิแปลงสภาพ MORE-W2 แล้วสามารถนำไปใช้ลงทุนในครั้งนี้ โดยยังไม่จำเป็นต้องเพิ่มทุน PP ในช่วงที่เหตุการณ์การซื้อขายผิดปกติหุ้น MORE นี้ยังอยู่ระหว่างการตรวจสอบข้อเท็จจริงนั้น บริษัทมองว่า เนื่องจากมีกระแสข่าวที่แรงในด้านลบส่งผลต่อภาพลักษณ์โดยตรง กระทบต่อความเชื่อมั่นของผู้ร่วมทุนมากพออยู่แล้ว หากยกเลิกการเพิ่มทุน PP จะยิ่งส่งผลกระทบหนักกว่าเดิม
อีกทั้งทำให้เกิดความไม่แน่นอนในแผนการร่วมลงทุนเพื่อจัดคอนเสิร์ต Rolling Loud หากมีการถอนตัวจากผู้ร่วมทุน ทำให้บริษัทฯ ต้องคืนเงินมัดจำและรับผิดชอบค่าใช้จ่ายต่างๆ ที่เกิดขึ้นแล้วแต่เพียงผู้เดียว ซึ่งงบประมาณต้นทุนโครงการ Rolling Loud ทั้งหมดอยู่ที่ราว 899 ล้านบาท แต่จำนวนเงินที่ได้รับจากการใช้สิทธิแปลงสภาพ MORE-W2 อยู่ที่มีราว 691 ล้านบาทอาจไม่เพียงพอ หากบริษัทยกเลิกการเพิ่มทุน PP แล้วผู้ร่วมทุนเดิมถอนตัว จะทำให้หาผู้ร่วมทุนใหม่ยากขึ้นไปอีก อาจทำให้บริษัทต้องจัดคอนเสิร์ตเพียงผู้เดียว และบริษัทไม่มีแหล่งเงินทุนอื่น รวมทั้งยังมีความเสี่ยงในการถูก Rolling Loud usa ฟ้องร้อง จึงมีความจำเป็นต้องเพิ่มทุน PP ต่อไปตามแผน
ทั้งนี้บริษัทยังยืนยันที่จะจัดการประชุมผู้ถือหุ้นตามกำหนดเดิมในวันที่ 30 พ.ย.65 ซึ่งผู้ถือหุ้นของบริษัทที่ขายหุ้นในเหตุการณ์วันที่ 10-11 พ.ย.ยังคงมีสิทธิออกเสียงหากถือหุ้นมาก่อนวัน record date แม้ว่าอาจจะทำให้การออกเสียงไม่ได้สะท้อนเสียงของผู้ถือหุ้น ณ ปัจจุบันที่เป็นผู้ได้รับผลกระทบจากเหตุการณ์ในครั้งนี้ แต่ทุกอย่างเป็นไปตามเงื่อนไขข้อกำหนดต่างๆ ตามกฎหมายที่มีมาก่อน ซึ่งเหตุการณ์ดังกล่าวอยู่นอกเหนือการควบคุมของบริษัทและหากบริษัทต้องกำหนดรายชื่อผู้ถือหุ้น (RD) เพื่อเข้าร่วมประชุมในครั้งนี้ใหม่ด้วยระยะเวลาตามข้อกฎหมาย และต้องใช้เวลาจัดเตรียมข้อมูลสารสนเทศต่างๆ จะทำให้บริษัทไม่สามารถจัดประชุมได้ทันตามกำหนดการเดิมภายในปีนี้ ซึ่งจะส่งผลกระทบเป็นลูกโซ่จากการเลื่อนแผนงานต่างๆ ที่เตรียมไว้ล่วงหน้าร่วมกับทีมงาน, สปอน์เซอร์, บริษัทร่วมทุน และเอเจนซี่ ต่างๆ
นอกจากนั้นเหตุการณ์ที่เกิดขึ้นดังกล่าว ได้ส่งผลกระทบต่อภาพลักษณ์ของบริษัทฯ เป็นอย่างมาก ทำให้เกิดประเด็นข้อสงสัยและความไม่แน่ใจในความสามารถที่จะดำเนินการโครงการคอนเสิร์ต Rolling Loud จากเจ้าของลิขสิทธิ์ หากไม่สามารถดำเนินตามแผนการจัดคอนเสิร์ตที่วางไว้ บริษัทยังคงมีความเสี่ยงที่จะโดนฟ้องร้องจากเจ้าของลิขลิทธิ์ Rolling Loud อีกด้วย